作者:李世民
標題:執契靜三邊
內容:執契靜三邊，持衡臨萬姓。玉彩輝關燭，金華流日鏡。無為宇宙清，有美璿璣正。皎佩星連景，飄衣雲結慶。戢武耀七德，升文輝九功。煙波澄舊碧，塵火息前紅。霜野韜蓮劍，關城罷月弓。錢綴榆天合，新城柳塞空。花銷蔥嶺雪，縠盡流沙霧。秋駕轉兢懷，春冰彌軫慮。書絕龍庭羽，烽休鳳穴戍。衣宵寢二難，食旰餐三懼。翦暴興先廢，除兇存昔亡。圓蓋歸天壤，方輿入地荒。孔海池京邑，雙河沼帝鄉。循躬思勵己，撫俗愧時康。元首佇鹽梅，股肱惟輔弼。羽賢崆嶺四，翼聖襄城七。澆俗庶反淳，替文聊就質。已知隆至道，共歡區宇一。